Kolonial.no nominert til hederspris - Matindustrien
Kolonial.no er nominert til Doga Hedersmerket. Foto: Åsmund Holien
Kolonial.no nominert til hederspris
Kolonial.no er blant de 11 nominerte til hedersprisen fra Design og arkitektur Norge (Doga).
Av Redaksjonen​4. mars 2021, 08:20
En designdrevet kultur med kunden i sentrum har ledet Kolonial.no helt til toppen av den digitale dagligvarebransjens trone. Nå nomineres den norske nettbutikken til Doga Hedersmerket, skriver Doga i en pressemelding.
Avgjøres 11. mars
Torsdag 11. mars avgjøres det hvem som mottar den høythengende prisen. Doga Hedersmerket deles ut i en direktesendt prisseremoni i regi av Design og arkitektur Norge (Doga), med Jenny Skavlan som programleder.
– De siste 12 månedene har vært tøffe. Derfor er det ekstra oppløftende å se at det skjer så mye nyskaping i landet vårt. Blant de nominerte til Doga Hedersmerket i år finner vi flere spennende eksempler på hva det går an å utrette dersom vi setter design og arkitektur i kjernen for innovasjon og forretningsutvikling, sier næringsminister Iselin Nybø.
Strålende eksempel
Tor Inge Hjemdal, administrerende direktør i Doga, forteller at årets nominerte er forbilder som viser hvordan design- og arkitekturfagene skaper viktige verdier og bidrar til å løse store og sammensatte utfordringer.
– Kolonial.no er et strålende eksempel på en bedrift som har oppnådd suksess gjennom designledelse. Hele virksomheten er tuftet på en designdrevet kultur der kundens behov legger føringene for hvordan de videreutvikler tjenesten, sier Hjemdal.
Digital kundereise
Da ti gründere gikk sammen om å stifte Kolonial.no tilbake i 2013, var det få som hadde tro på selskapet. I dagligvarebransjen ble de sett på som en kuriositet – en modig, men ufarlig konkurrent til de etablerte kjedene. Men den lille oppkomlingen vokste seg større og større.
Sparer tid, penger, miljø og helse
Juryen lar seg imponere av hvordan tjenesten får mange kunder til å spise sunnere, spare tid og penger og unngå unødvendige impulskjøp. Gode rutiner fører også til mindre matsvinn hos Kolonial.no.
Å få dagligvarer levert på døra reduserer også bilbehovet hos kundene. Kolonial.no bruker dataanalyse for å finne den mest effektive leveringsruten og har dessuten planer om å fase ut alle fossilbiler innen fem år.
Kolonial.no er én av totalt 11 nominerte til Doga Hedersmerket i år: På den eksklusive listen finner vi også aktører som Bergans of Norway, Deichman Bjørvika, Byantikvaren i Bergen og reMarkable.